Il-Kummissjoni Ewropea llum ppubblikat ir-riżultati preliminari tal-inkjesta tagħha fis-settur tal-kompetizzjoni fis-swieq għall-prodotti u s-servizzi relatati mal-Internet tal-Oġġetti (IoT, Internet of Things). Ir-rapport finali u d-dokument ta' ħidma tal-persunal li jakkumpanjah jidentifikaw tħassib potenzjali dwar il-kompetizzjoni fis-swieq li qed jikbru b'rata mgħaġġla għall-prodotti u s-servizzi relatati mal-IoT fl-Unjoni Ewropea. Il-Viċi President Eżekuttiv, Margrethe Vestager, li hija responsabbli mill-politika tal-kompetizzjoni, qalet: “Is-settur tal-Internet tal-Oġġetti tal-konsumaturi qed isir dejjem aktar parti mill-ħajja tagħna ta' kuljum. Is-sejbiet finali tal-inkjesta settorjali tagħna jikkonfermaw li hemm tħassib potenzjali dwar il-kompetizzjoni f'dan is-settur. Dan huwa suq b'ostakli kbar għad-dħul, ftit atturi integrati vertikalment u tħassib dwar l-aċċess għad-data, l-interoperabbiltà jew il-prattiki ta' esklużività fost l-oħrajn. Ninsabu fiduċjużi li s-sejbiet tal-inkjesta settorjali se jipprovdu gwida dwar l-attività futura ta' infurzar u regolatorja tal-Kummissjoni. Nittamaw ukoll li dan se jistimula lill-kumpaniji biex jindirizzaw dan it-tħassib b'mod proattiv.” Id-dokumenti ppubblikati llum jippreżentaw is-sejbiet tal-Kummissjoni, filwaqt li jqisu l-kummenti li waslu matul il-konsultazzjoni pubblika dwar ir-rapport preliminari ta' Ġunju 2021 u jikkonfermaw fil-biċċa l-kbira l-konklużjonijiet tar-rapport preliminari ppubblikati f'Ġunju 2021. Il-kummenti jinkludu kontribut mill-partijiet ikkonċernati bħall-atturi ewlenin tal-IoT tal-konsumaturi, il-manifatturi tal-apparat intelliġenti, il-fornituri tas-servizzi tal-kontenut kreattiv, l-assoċjazzjonijiet, jew l-operaturi tat-telekomunikazzjoni. Sejbiet Ewlenin tal-inkjesta settorjali Is-sejbiet ewlenin tal-inkjesta settorjali dwar l-IoT tal-Konsumatur ikopru l-istess oqsma bħar-rapport preliminari: (i) il-karatteristiki tal-prodotti u s-servizzi dwar l-IoT tal-konsumaturi, (ii) il-partikolaritajiet tal-kompetizzjoni f'dawn is-swieq, (iii) l-oqsma ewlenin ta' tħassib potenzjali li qajmu l-partijiet interessati fir-rigward tal-funzjonament attwali tas-swieq tal-IoT tal-konsumaturi, kif ukoll il-prospetti futuri tagħhom. Karatteristiki tal-prodotti u s-servizzi dwar l-IoT tal-konsumaturi Is-sejbiet tal-inkjesta settorjali jindikaw li l-IoT tal-konsumaturi qed jikber b'mod rapidu u qed isir dejjem iktar parti mill-ħajja tagħna ta' kuljum. Barra minn hekk, hemm xejra lejn żieda fid-disponibbiltà tal-assistenti bil-vuċi bħala interfaċċi għall-utenti li jippermettu interazzjoni ma' apparat ieħor intelliġenti u servizzi dwar l-IoT tal-konsumaturi. Partikolaritajiet tal-kompetizzjoni fis-swieq għall-prodotti u s-servizzi dwar l-IoT tal-konsumaturi Il-biċċa l-kbira tal-partijiet ikkonċernati li pparteċipaw fl-inkjesta settorjali jindikaw li wieħed mill-ostakli ewlenin għad-dħul jew l-espansjoni fis-settur huwa l-kost tal-investiment fit-teknoloġija, b'dawk fis-suq għall-assistenti bil-vuċi jkunu partikolarment għoljin. Ostaklu importanti ieħor għad-dħul hija s-sitwazzjoni kompetittiva, għadd kbir mill-partijiet interessati rrappurtaw diffikultajiet biex jikkompetu ma' impriżi integrati vertikalment li bnew l-ekosistemi tagħhom stess fis-settur tal-IoT tal-konsumaturi u lil hinn minnu (eż. Google, Amazon jew Apple). Billi dawn l-atturi jipprovdu l-aktar sistemi operatorji komuni għall-apparat intelliġenti u mobbli kif ukoll l-assistenti bil-vuċi ewlenin, dawn jiddeterminaw il-proċessi għall-integrazzjoni tal-apparat intelliġenti u s-servizzi f'sistema dwar l-IoT tal-konsumaturi. Oqsma ewlenin ta' tħassib potenzjali Il-partijiet ikkonċernati qajmu tħassib dwar l-oqsma li ġejjin: Segwitu tal-inkjesta settorjali L-informazzjoni li nġabret fil-kuntest tal-inkjesta settorjali dwar l-IoT tal-konsumaturi se tagħti gwida lill-infurzar futur u l-attività regolatorja tal-Kummissjoni. Kull miżura tal-infurzar tal-kompetizzjoni wara l-inkjesta settorjali jkollha tkun ibbażata fuq valutazzjoni każ b'każ. Barra minn hekk, il-konklużjonijiet li joħorġu mill-inkjesta settorjali se jinfurmaw ukoll il-ħidma lterjuri tal-Kummissjoni fl-implimentazzjoni tal-istrateġija diġitali tagħha. B'mod partikolari, is-sejbiet ta' din l-inkjesta settorjali jistgħu jikkontribwixxu wkoll għad-dibattitu leġiżlattiv li għaddej dwar il-proposta tal-Kummissjoni għall-Att dwar is-Swieq Diġitali. Barra minn hekk, inkjesti settorjali bħal dan jistgħu jwasslu lill-kumpaniji biex jirrevedu l-prattiki kummerċjali tagħhom. F'dan il-kuntest, il-Kummissjoni tinnota r-reviżjoni reċenti ta' Amazon ta' wħud mill-kundizzjonijiet minn negozju għal negozju applikabbli għas-servizzi ta' riordnijiet awtomatiċi u intelliġenti tal-prodotti tagħha. Kuntest L-inkjesta settorjali dwar l-IoT tal-konsumaturi tnediet fis-16 ta' Lulju 2020 bħala parti mill-istrateġija diġitali tal-Kummissjoni u wara li tħabbret fil-Komunikazzjoni tal-Kummissjoni Insawru l-futur diġitali tal-Ewropa. F'Ġunju 2021, il-Kummissjoni ppubblikat ir-rapport preliminari li jippreżenta s-sejbiet inizjali tagħha. Matul l-inkjesta, il-Kummissjoni ġabret informazzjoni minn aktar minn 200 kumpanija ta' daqsijiet differenti, li joperaw fis-swieq tal-prodotti u s-servizzi dwar l-IoT tal-konsumaturi u li huma bbażati madwar l-Ewropa, l-Asja u l-Istati Uniti. Barra minn hekk, dawn il-kumpaniji qasmu aktar minn 1,000 ftehim mal-Kummissjoni. Il-Kummissjoni rċeviet ukoll 26 sottomissjoni mill-partijiet ikkonċernati matul il-konsultazzjoni pubblika dwar ir-Rapport Preliminari. Ir-rapport finali jinsab hawnhekk, flimkien mad-dokument ta' ħidma tal-persunal li jakkumpanjah. Għal aktar tagħrif, ara r-rapport dwar il-Mistoqsijiet u t-Tweġibiet u s-sit web dwar l-inkjesta settorjali.